奉和裴令公新成午橋莊綠野堂即事
作者：白居易
朝代：唐

paragraphs: 舊徑開桃李，新池鑿鳳皇。
只添丞相閣，不改午橋莊。
遠處塵埃少，閑中日月長。
青山爲外屏，綠野是前堂。
引水多隨勢，栽松不趂行。
年華玩風景，春事看農桑。
花妬謝家妓，蘭偷荀令香。
遊絲飄酒席，瀑布濺琴牀。
巢許終身穩，蕭曹到老忙。
千年落公便，進退處中央。